再作
作者：項安世
朝代：宋

paragraphs: 遇物無汙潔，經林失盛衰。
坐令磚似玉，立見髮如肌。
烏化瑶池鶴，騅成石闕獅。
傾都陳鷺翿，連野獵麑皮。
山裹青螺髻，城張白鳳帷。
佛宮迷鐵塔，御路翳金槌。
旟旆紛斜整，駕鵝雜正奇。
四絃穠李抹，三弄落梅吹。
舊積新仍壓，前驅後更馳。
舞狂寧俟拍，行亂不遵歧。
揚布疑非我，何郎竟指誰。
孔淄應不涅，墨素遂無悲。
勇勢將門塞，纖形探隙窺。
欹傾愁屋壁，踴躍羨童兒。
蓋垤危翻甕，填坑駭擲卮。
屐深知夜過，蹄淺認朝騎。
凍合將平海，冰堅已實池。
羲和光奪色，鳥雀命懸絲。
後陣多難測，陰機遠莫涯。
看雲方浩浩，望霽故遲遲。